เหลียวหลัง 7 ปีที่ผ่านมาของ TFEX
สำหรับแฟนคลับของ TFEX คงจะทราบกันดีนะครับว่าเดือน เม.ย. ถือเป็นเดือนสำคัญของตลาด TFEX เนื่องจากถือเป็นเดือนเกิดของ TFEX ซึ่งในปีนี้ก็ครบรอบ 7 ปีของการดำเนินงานแล้วครับ ในสัปดาห์นี้คอลัมน์ &#8220;นัดพบ TFEX&#8221; ขอสรุปภาพเส้นทางการดำเนินงานของ TFEX ที่ผ่านมานะครับ
3 พ.ค. 2556

สำหรับแฟนคลับของ TFEX คงจะทราบกันดีนะครับว่าเดือน เม.ย. ถือเป็นเดือนสำคัญของตลาด TFEX เนื่องจากถือเป็นเดือนเกิดของ TFEX ซึ่งในปีนี้ก็ครบรอบ 7 ปีของการดำเนินงานแล้วครับ ในสัปดาห์นี้คอลัมน์ “นัดพบ TFEX” ขอสรุปภาพเส้นทางการดำเนินงานของ TFEX ที่ผ่านมานะครับ 
ตลาด TFEX เริ่มดำเนินการครั้งแรกเมื่อวันที่ 28 เม.ย. 2549 หรือเมื่อ 7 ปีก่อน ซึ่งในช่วงที่ผ่านมา TFEX มีการเปลี่ยนแปลงในด้านต่างๆ หลายด้าน หากลำดับเหตุการณ์ย้อนหลังไปตั้งแต่วันแรกของดำเนินการ จะเห็นได้ว่า ในช่วง 2 3 ปีแรก ถือเป็นระยะหัดเดินของ TFEX โดยสินค้าที่จัดให้มีซื้อขายในช่วงดังกล่าวจะอ้างอิงกับสินค้าในตลาดหุ้นเป็นหลัก เช่น SET50 Futures, SET50 Options และ Stock Futures เนื่องจากตลาดหุ้นได้ก่อตั้งมาแล้วกว่า 30 ปี ผ่านร้อนผ่านหนาว ผ่านช่วงที่หุ้นเฟื่องฟูและตกต่ำหลายครั้ง แต่ก็ยังขาดเครื่องมือให้ผู้ลงทุนจัดการความเสี่ยง ดังนั้น TFEX จึงจัดสินค้าที่อ้างอิงดัชนีหลักทรัพย์และหุ้นรายตัวให้เป็นทางเลือกให้กับผู้ลงทุนไทยเป็นจุดเริ่มต้น 
อย่างไรก็ตาม ในช่วงแรกการรับรู้เกี่ยวกับตลาด TFEX ยังจำกัดอยู่ในวงของผู้ลงทุนที่เคยซื้อขายหุ้นเท่านั้น ทำให้บัญชีซื้อขายในตลาดยังจำนวนไม่มาก โดย ณ สิ้นปี 2551 มีบัญชีซื้อขายเพียง 15,894 บัญชี ซึ่งคิดเป็นเพียง 3% ของจำนวนบัญชีซื้อขายหุ้นในตลาดหลักทรัพย์ที่ ณ เวลาเดียวกันมีบัญชีซื้อขายหุ้นกว่า 5.4 แสนบัญชี แต่หลังจากนั้นเป็นต้นมา ตลาด TFEX ก็ก้าวสู่จุดเปลี่ยน เมื่อมีการจัดให้ซื้อขายสินค้าที่อ้างอิงกับทองคำหรือ Gold Futures ในปี 2552
ในช่วงปีที่ 4 ของการดำเนินงาน TFEX ได้เพิ่มเติมสินค้าที่เกี่ยวกับสินค้าโภคภัณฑ์ โดยเริ่มจาก Gold Futures ซึ่งอ้างอิงราคาทองคำโลก ซึ่งก่อนหน้านี้คนไทยคุ้นเคยกับทองคำในรูปแบบไทย คือ ความบริสุทธิ์ที่ 96.5% และน้ำหนักเป็นบาททองคำ ซึ่งต่างจากมาตรฐานที่มีการซื้อขายในตลาดโลก ที่มักจะซื้อขายกันที่ความบริสุทธิ์ 99.5% และน้ำหนักเป็นทรอยเอานซ์ ซึ่ง TFEX ได้ออกแบบ Gold Futures ให้มีลักษณะที่ผู้ลงทุนไทยคุ้นเคย โดยมี 2 ขนาดสัญญาให้เลือกซื้อขาย คือ ขนาด 50 บาททองคำ และขนาด 10 บาททองคำ 
ในช่วงปลายปี 2552 ถึงปลายปี 2554 ทองคำถือเป็นสินค้าที่ผู้ลงทุนทั่วโลกนิยม ทำให้ราคาปรับตัวสูงขึ้นโดยตลอด อีกทั้งยังมีการซื้อขายในทุกๆ ประเทศ ทำให้ราคามีการปรับตัวอยู่ตลอด 24 ชั่วโมง โดยเฉพาะในช่วงที่ตลาดสหรัฐเปิดทำการซึ่งตรงกับช่วงหัวค่ำของไทย ทำให้ TFEX ได้ปรับขยายเวลาซื้อขายในช่วงกลางคืน ตั้งแต่เวลา 19.15-22.30 น. เพื่อให้ผู้ลงทุนสามารถปรับเปลี่ยนกลยุทธ์เมื่อมีสัญญาณราคาทองคำมาจากฟากสหรัฐในแต่ละวัน ส่วนสินค้าที่อ้างอิงสินค้าโภคภัณฑ์อื่นๆ เช่น โลหะเงินและน้ำมันดิบ ก็ได้มีการเพิ่มเติมตามเข้ามาเพื่อเพิ่มทางเลือกให้กับผู้ลงทุนในช่วงดังกล่าวด้วยเช่นกัน 
นอกเหนือจากพัฒนาการด้านสินค้าในช่วงดังกล่าวที่เป็นจุดเปลี่ยนของ TFEX แล้ว ผู้ร่วมตลาดก็ถือเป็นสิ่งเปลี่ยนแปลงที่เกิดขึ้นในเวลานั้นด้วยเช่นกัน เนื่องจาก TFEX ได้มีสมาชิกประเภทที่ให้บริการซื้อขายเฉพาะสินค้าที่อ้างอิงกับโลหะมีค่า ซึ่งส่วนใหญ่เป็นผู้ประกอบการที่มีความชำนาญด้านทองคำ พร้อมๆ กับมีการขยายตัวของผู้ลงทุนมากขึ้น โดย ณ สิ้นปี 2554 มีจำนวน 6.31 หมื่นบัญชี เพิ่มขึ้นกว่า 3 เท่าตัวนับจากปี 2551 
นับถึงปัจจุบัน TFEX ได้จัดให้มีสินค้าหมวดต่างๆ หลากหลายกว่า 9 ประเภท เพื่อให้ผู้ลงทุนมีเครื่องมือบริหารพอร์ตครบรอบด้าน ตั้งแต่ ดัชนีหลักทรัพย์ หุ้นรายตัว สินค้าโภคภัณฑ์โลก อัตราดอกเบี้ย และล่าสุดก็คือ อัตราแลกเปลี่ยนเงิน หรือดอลลาร์ล่วงหน้า โดยปริมาณการซื้อขายในช่วงปลายปี 2555 อยู่ที่ 43,823 สัญญาต่อวัน โดยในปี 2556 นี้ TFEX กำลังก้าวเข้าสู่จุดเปลี่ยนอีกครั้ง โดยเห็นได้จากปริมาณการซื้อขายในปี 2556 จนถึงสิ้นเดือน เม.ย. เฉลี่ยอยู่ที่ 76,462 สัญญาต่อวัน ซึ่งในครั้งต่อไป คอลัมน์ นัดพบฯ จะนำเรื่องราวที่ถือเป็นอีกจุดเปลี่ยนที่กำลังจะเกิดขึ้นในปีที่ 8 ของ TFEX มาบอกเล่ากันนะครับ